17 ingkar PKP ditangkap
SARATOK: Pelaksanaan Perintah Kawalan Pergerakan (PKP) Covid-19 pada hari
terakhir Fasa 2 semalam telah menyaksikan seramai 17 orang telah ditangkap di
pekan Saratok semalam. Ketua Polis Daerah Saratok Deputi Superintendan Mordani Tanin berkata,
tangkapan tersebut merupakan tangkapan paling ramai yang dilakukan sepanjang
tempoh PKP yang dikuatkuasakan sejak 18 Mac lalu iaitu memasuki hari terkahir
Fasa 2 PKP. Katanya operasi yang dijalankan pagi semalam, pihaknya menyasarkan mereka
yang masih degil dan masih duduk minum di kedai kopi di sekitar pekan di sini. “Lebih kurang jam 6.15 pagi pemeriksaan mengejut dilakukan di gerai
minuman Majlis Daerah Saratok, Jalan Ong Ho San Saratok dan telah menahan empat
lelaki yang sedang minum di sebuak kedai. “Empat lelaki berkenaan yang merupakan penduduk tempatan masing-masing
berumur 54 hingga 56 tahun termasuk seorang wanita,” katanya. Mordani berkata operasi seterusnya dijalankan pada jam lebih kurang pukul
6.35 pagi satu lagi pemeriksaan mengejut dilakukan di kedai makan di pasar
Saratok dan telah menahan seorang lelaki dan seorang wanita berusia 51 dan 58
tahun. “Seterusnya pada jam 6.50 pagi pemeriksaan mengejut dilakukan di kedai
makan di Taman Fuyuan, polis telah menahan dua lelaki yang sedang minum di
kedai tersebut. Masing-masingnya berusia 63 dan 60 tahun. Turut ditahan pemilik
kedai kedai yang berusia 46 tahun,” ujar beliau. Mordani berkata tangkapan seterusnya dibuat pada jam lebih kurang 7.20 pagi
ketika pemeriksaan mengejut di sebuah kedai makan Saratok Bazaar menyaksikan
polis telah menahan tiga lelaki yang masing-masing berumur 58 hingga 63 tahun. Berikutnya tangkapan dibuat di sebuah kedai makan yamg juga di pasar
Saratok polis telah menahan seorang lelaki berusia 48 tahun. “Tangkapan seterusnya turut dilakukan di tepi Jalan Tarang Saratok
polis telah menahan tiga orang dalam sebuah kereta kira-kira jam 9.20 pagi.  “Mereka terdiri daripada dua lelaki dan seorang wanita yang berusia 33
hingga 62 tahun,” katanya. Ketika operasi dibuat beliau berkata polis mendapati tiga orang berada di
dalam sebuah kenderaan jenis Proton Saga terbabit telah gagal memberikan alasan
yang munasabah. “Semua suspek yang terlibat telah ditahan kerana di dapati telah
melakukan kesalahan di bawah Peraturan 3(1) Peraturan-Peraturan Pencegahan Dan
Pengawalan Penyakit Berjangkit (Langkah-Langkah Di Dalam Kawasan Tempatan
Jangkitan) 2020 dan boleh dihukum dibawah Peraturan 11 peraturan yang
sama,” jelasnya. Tambah Mordani, mulai hari ini kerajaan telah mengumumkan langkah yang
lebih tegas yang mana orang ramai yang ingkar PKP akan dikenakan tindakan di
bawah akta 342 iaitu bukan sahaja dikompaun tapi akan terus direman untuk
tindakan mahkamah. 
See author's posts
